  Наталья Тетерина Туннэ, 2-тӥ тулыспалэ, Удмуртиысь Кузебай Герд нимо йӧскалык музейын Сталинград ожын вормонлы 75 ар тырмонлы сӥзем «Великие сражения эпохи» адӟытон усьтӥськиз. Татын элькунысьтымы ожмаськонэ пыриськемъёслэн арбериоссы пыр улосчиосмылэн вормонлы сётэм кужымзы возьматэмын, шуиз ивортодэтъя «Удмуртия» агентстволы музейысь ӧнерчи Надежда Кузнецова. «Адӟытонын быгатоды адӟыны сыӵе зарисовкаос. Одӥгез возьматэ, кызьы адӟиське вал блиндаж, мукетыз возьматэ, кызьы пуктӥськиз Ижкар — Балезино чугун сюрес 1942-тӥ арын. <…> Сталинградысь ожмаськон кема толэзь кыстӥськиз, со ожмаськон дыръя ик сыӵе секыт бадӟым уж Удмурт шаерын ортчиз — пуктӥськиз чугун сюрес», — шуиз Надежда Кузнецова. Со верамъя, ожъёс туж кӧшкемытэсь вал, соин ик ноку но вунэтоно ӧвӧл, кыӵе бадӟым уж лэсьтӥзы Удмуртиысь адямиос Сталинградын вормон понна.  Асьме элькунысь та ожмаськонын нюръяськемъёсты тодэ ваёно ке, ваньзэ вераса но уд вутты, шуэ историк но публицист, Россиысь гожъясьёслэн огазеяськонзылэн ёзчиез, Удмуртиысь сӥё-дано журналист Николай Кузнецов. Та адӟытонэз учкыку, мон котьку но син азям возисько <…> вань ожгарчиосты, кинэ мон адӟи, шедьтӥ. Нырысь ик, шуом, Мамаев курганэз тодэ быдэс дунне, кин Мамаев курган понна ожмаськиз, кин отын быриз. Соос пӧлын Лебедев Дмитрий Николаевич. <...> Со одӥгназ гинэ Удмуртиын вордскем адями, кин кык Горд знамя орденэн пусъемын Николай КузнецовКызьы вераз историк, Мамаев курган дорын Удмуртиысь тямыс адями ватэмын, нош соослэн туспуктэмъёссы шедьтэмын ӧвӧл. Николай Кузнецов нимаз пусйиз Мамаев курган вӧзын бырем разведчикез Василий Трефиловез. Со немец патрульлэн пуляезлэсь кулэмын, ватэм интыез тодмо ӧвӧл. «Со тодэ ваён книгае но пыртэмын ӧвӧл, но со пусъемын бырем бераз, берло, толшоре 1944-тӥ арын, Ленин орденэн быременыз валче. Яр ёросын сое тодазы возё, синпелет но пуктэмын», — шуиз Николай Кузнецов. Сталинград ожын вормонлы сӥзем адӟытон 8 фото Кузебай Герд нимо музейысь ӧнерчи Надежда Кузнецова пусйиз, та адӟытонэ одно ик пиналъёсты ӧтё, малы ке шуоно татын соос ожмаськонысь зэмос арбериосын тодматскыны быгатозы но со кӧшкемыт дырез ӧжытак ке но шӧдозы. Та адӟытон сӥземын буре ваёнлы та бадӟым кӧшкемыт учыръёсты, мед ми ноку но ум вунэтэ соосты. Пиналъёсты но ӧтиськом матэгес тодматскыны. <…> Со арбериослэн куддыръя шӧдске, кыӵе вӧсь соос каризы Надежда КузнецоваВатсалом, адӟытон Удмуртиысь Йӧскалык музейлэн но Москваысь Вормон музейлэн «Территория Победы» валче ӵектоссы улсын радъямын. «Великие сражения эпохи» адӟытонын Сталинград ож сяна, Курск котырын ожмаськон но возьматэмын. Соин ик мылкыд карисьёс та возьматонэн 23-тӥ гудырикошконозь тодматскыны быгатозы, ӵапак та нуналэ 1943-тӥ арын Курск вӧзын ож йылпумъяськиз.  Тодэ вайытом, Сталинград ожын вормонлы 75 ар тырмонлы сӥзем ужрадъёс элькунамы 3-тӥ тулыспалэ ортчозы. Тегъёс: Ижкар Удмуртия БыдӟымАтыкайож Йӧскалыкмузей ож буреваён  